CELEX: 
Language: hr
Date: 2022-04-07 00:00:00
Title: DELEGIRANA UREDBA KOMISIJE (EU) /... o dopuni Uredbe (EZ) br. 561/2006 Europskog parlamenta i Vijeća u pogledu utvrđivanja standarda kojima se razrađuju razina usluge i zaštite sigurnih i zaštićenih parkirališta te postupci za njihovo certificiranje

OBRAZLOŽENJE
            
            
               1.KONTEKST DELEGIRANOG AKTA
            
            
               Sigurna i zaštićena parkirališta važna su za poboljšanje radnih uvjeta vozača jer im omogućuju zaštićen, siguran i kvalitetan odmor, a i pristup minimalnoj razini usluga. Razvoj sigurnih i zaštićenih parkirališta nezaobilazan je za postizanje ciljeva Uredbe (EZ) br. 561/2006 Europskog parlamenta i Vijeća od 15. ožujka 2006. o usklađivanju određenog socijalnog zakonodavstva koje se odnosi na cestovni promet i o izmjeni uredbi Vijeća (EEZ) br. 3821/85 i (EZ) br. 2135/98 te o stavljanju izvan snage Uredbe Vijeća (EEZ) br. 3820/85
                  1
               , kojom se žele poboljšati radni uvjeti i povećati sigurnost na cesti.
            
            
               Vozači u cestovnom prometu mogu biti žrtve kaznenih djela povezanih s teretom, posebno kad prevoze robu visoke vrijednosti. Osim toga, imigranti se u teška teretna vozila na određenim rutama obično ukrcavaju na odmorištima, tijekom odmora vozača. Stoga su sigurna i zaštićena parkirališta nužna za zaštitu vozača od izloženosti tim situacijama, ali i za zaštitu poduzeća od kaznenih djela povezanih s teretom. 
            
            
               Sigurna i zaštićena parkirališta neophodna su i za dobre uvjete odmora za vozače u cestovnom prometu. Jamčenje zaštićenosti vozača tijekom odmora vrlo je važno jer se tako omogućuje nestresan odmor i sprječava nakupljanje umora. Time bi se usto trebalo doprinijeti sigurnosti na cestama i sprječavati nesreće kojima je uzrok umor.
            
            
               Studija Komisije iz 2019. o sigurnim i zaštićenim parkirališnim mjestima za kamione
                  2
                pokazala je da su kaznena djela u vezi s teretom u referentnom razdoblju bila češća nego ikad prije te da se otprilike 75 % tih incidenata događa dok su teška vozila parkirana na nesigurnim parkirališnim mjestima. 
            
            
               U toj je studiji prepoznat i znatan manjak sigurnih i zaštićenih parkirališta u Uniji, na kojima danas ima samo 7 000 parkirališnih mjesta, a procjenjuje se da je ukupna potražnja za parkirališnim mjestima za teška vozila noću iznosila 400 000.
            
            
               Budući da je sigurnih i zaštićenih parkirališta i dalje premalo, a zaštita i usluge koje pružaju postojeći objekti često su nedostatne i nekoordinirane, potrebno je uspostaviti standarde i postupke certificiranja za sigurna i zaštićena parkirališta. 
            
            
               S obzirom na sve te elemente suzakonodavci su odlučili ovlastiti Komisiju za donošenje delegiranog akta o razvoju standarda i postupaka certificiranja za sigurna i zaštićena parkirališta. U tu je svrhu Uredbom (EU) 2020/1054 Europskog parlamenta i Vijeća
                  3
                u Uredbu (EZ) br. 561/2006 dodan novi članak 8.a, u skladu s kojim sigurna i zaštićena parkirališta u Uniji moraju ispunjavati niz zahtjeva kako bi ih se smatralo sigurnima i zaštićenima, osobito u pogledu detekcije i sprečavanja neovlaštenog pristupa, rasvjete i vidljivosti, kontaktnih točaka i postupaka za hitne slučajeve, sanitarnih prostora u okviru kojih se u obzir uzimaju rodne posebnosti, mogućnosti kupnje hrane i pića, komunikacijskih veza i napajanja. Komisija bi stoga trebala donijeti delegirani akt kojim se utvrđuju standardi kojima se dodatno razrađuju razina usluge i zaštite na tim parkiralištima te postupci za njihovo certificiranje.
            
            
               2.SAVJETOVANJA PRIJE DONOŠENJA AKTA
            
            
               Komisija je o Nacrtu delegirane uredbe raspravljala sa svojom stručnom skupinom za sigurna i zaštićena parkirališta za kamione na nekoliko sastanaka održanih od 2020. do 2021. Tu skupinu čine stručnjaci koje su imenovale države članice i stručnjaci iz industrije, koji su pažljivo odabrani na temelju njihova stručnog znanja o toj temi nakon poziva na podnošenje prijava objavljenog 20. prosinca 2018.
                  4
                
            
            
               Standardi i postupci certificiranja opisani u ovom aktu usto se temelje na prethodno navedenoj studiji Komisije iz 2019. radi utvrđivanja zahtjeva u pogledu razine zaštite i usluga sigurnih i zaštićenih parkirališta. U okviru predmetne studije provedeno je savjetovanje s ključnim dionicima iz sektora cestovnog prometa i logistike. 
            
            
               Komisija je organizirala predmetna savjetovanja u skladu s načelima utvrđenima u Međuinstitucijskom sporazumu o boljoj izradi zakonodavstva od 13. travnja 2016.
                  5
                Stručnjaci Europskog parlamenta bili su pozvani na sve sastanke te stručne skupine. Osim toga, na Nacrt delegirane uredbe primjenjivao se mehanizam povratnih informacija
                  6
               .  
            
            
               3.PRAVNI ELEMENTI DELEGIRANOG AKTA
            
            
               Struktura nove delegirane uredbe u skladu je sa zahtjevima utvrđenima u pravnoj osnovi ovog akta, odnosno članku 8.a stavku 2. Uredbe (EZ) br. 561/2006. Delegirana uredba ima dva glavna priloga, od kojih se u prvom navode minimalna razina usluge i četiri razine zaštite koje sigurna i zaštićena parkirališta moraju ispunjavati kako bi bila certificirana kao takva, a drugom pravila o postupcima certifikacije za ta parkirališta. Delegirana uredba sadržava i klauzulu o reviziji prema kojoj Komisija najkasnije četiri godine nakon donošenja akta mora procijeniti bi li utvrđene standarde i postupke certificiranja trebalo izmijeniti s obzirom na postojeći tehnološki razvoj, među ostalim u pogledu potrebe za boljim pristupom alternativnim gorivima, te kako bi se stalno poboljšavali radni uvjeti vozača.
            
            
            
               DELEGIRANA UREDBA KOMISIJE (EU) …/...
            
            
               оd 7.4.2022.
            
            
               o dopuni Uredbe (EZ) br. 561/2006 Europskog parlamenta i Vijeća u pogledu utvrđivanja standarda kojima se razrađuju razina usluge i zaštite sigurnih i zaštićenih parkirališta te postupci za njihovo certificiranje
            
         
         
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EZ) br. 561/2006 Europskog parlamenta i Vijeća od 15. ožujka 2006. o usklađivanju određenog socijalnog zakonodavstva koje se odnosi na cestovni promet i o izmjeni uredbi Vijeća (EEZ) br. 3821/85 i (EZ) br. 2135/98 te o stavljanju izvan snage Uredbe Vijeća (EEZ) br. 3820/85
                  7
               , a posebno njezin članak 8.a stavak 2.,
            
            
               budući da:
            
            
               (1)U skladu s člankom 8. Uredbe (EZ) br. 561/2006 vozači u cestovnom prometu trebaju uzeti dnevna i tjedna razdoblja odmora. Neka od tih razdoblja odmora često se provode na cesti, posebno kad vozači obavljaju međunarodni prijevoz na velike udaljenosti. Stoga je iznimno važno da vozači imaju pristup parkiralištima na kojima se mogu sigurno odmoriti te da su im ondje na raspolaganju potrebne usluge. 
            
            
               (2)U članku 8.a stavku 1. Uredbe (EZ) br. 561/2006 utvrđen je popis zahtjeva koje parkirališta dostupna vozačima koji obavljaju cestovni prijevoz robe i putnika moraju ispunjavati u pogledu razine usluge i zaštite kako bi bila certificirana kao sigurna i zaštićena parkirališta. 
            
            
               (3)U studiji Komisije iz 2019. o sigurnim i zaštićenim parkiralištima u Uniji
                  8
                utvrđen je znatan manjak takvih objekata. U studiji su usto izneseni prijedlozi, među ostalim u pogledu standarda za sigurna i zaštićena parkirališta i postupaka certifikacije. 
            
            
               (4)S obzirom na današnji manjak sigurnih i zaštićenih parkirališta u Uniji, trebalo bi poticati razvoj takvih objekata na razini Unije kako bi se osiguralo da im vozači u cestovnom prijevozu mogu pristupiti bez obzira na to gdje se zaustavljaju na cestama Unije. 
            
            
               (5)Kako bi se potaknuo razvoj sigurnih i zaštićenih parkirališta, potrebno je razviti zajednički okvir na razini Unije kako bi se za sektor osigurao pristup jasnim i usklađenim informacijama o sigurnim i zaštićenim parkiralištima u Uniji. 
            
            
               (6)Da bi se poboljšali uvjeti rada vozača u cestovnom prometu u skladu s Uredbom (EZ) br. 561/2006, minimalna zajednička razina usluga trebala bi postojati na svim sigurnim i zaštićenim parkiralištima, bez obzira na njihovu razinu zaštite. 
            
            
               (7)S obzirom na sve veći broj kaznenih djela povezanih s teretom koja utječu na vozače u cestovnom prometu, trebalo bi povećati zaštićenost tih vozača kako bi se kod njih spriječio nastanak stresa i nakupljanje umora. Osiguravanje dobrih uvjeta odmora za vozače na sigurnim i zaštićenim parkiralištima ključno je za sigurnost na cestama i smanjenje rizika od nesreća kojima je uzrok umor.
            
            
               (8)Sigurna i zaštićena parkirališta neophodna su za vozače i prijevoznike kako bi zaštitili svoj teret od s njim povezanih kaznenih djela. S obzirom na raznolikost poduzeća i robe koja se prevozi, prijevoznicima i vozačima mogu biti potrebna parkirališta različitih razina zaštite, ovisno o robi koju prevoze. Standardima Unije stoga bi se trebalo obuhvatiti više vrsta poduzeća, a parkirališta bi trebala biti obilježena različitim minimalnim razinama zaštite. 
            
            
               (9)Zaštita parkirališta trebala bi se postići osiguravanjem utvrđivanja odgovarajućih sigurnosnih procedura i postavljanja odgovarajuće sigurnosne opreme oko njega, na samom parkiralištu te na ulazima i izlazima. Također bi trebalo uspostaviti postupke osoblja kako bi se osiguralo donošenje mjera za sprečavanje rizika i ublažile posljedice eventualnih incidenata. 
            
            
               (10)Kako bi se osigurala transparentnost i sigurnost za korisnike sigurnih i zaštićenih parkirališta, parkirališta bi trebalo certificirati neovisno certifikacijsko tijelo u skladu s postupcima utvrđenima na razini Unije. Trebalo bi jasno utvrditi postupke certificiranja za kontrolu, ponovljenu kontrolu i nenajavljenu kontrolu sigurnih i zaštićenih parkirališta kako bi se osiguralo da upravitelji parkirališta znaju kako podnijeti zahtjev za certifikaciju ili ponovnu certifikaciju. Trebalo bi osigurati i uvođenje odgovarajućih postupaka ako se utvrdi da sigurno i zaštićeno parkiralište više nije u skladu s razinom usluge ili zaštite za koju je certificirano. 
            
            
               (11)Korisnicima sigurnih i zaštićenih parkirališta trebali bi biti dostupni mehanizmi za podnošenje pritužbi o neusklađenosti. 
            
            
               (12)Trebalo bi omogućiti certifikacijskim tijelima da upraviteljima izdaju uvjerenja o kontroli i o tome informiraju Komisiju kako bi popis sigurnih i zaštićenih parkirališta na relevantnim službenim internetskim stranicama bio ažuriran. 
            
            
               (13)Kako bi se uzeo u obzir brz razvoj digitalnih tehnologija i stalno poboljšavali radni uvjeti vozača, Komisija bi trebala procijeniti relevantnost preispitivanja usklađenih normi i postupaka certificiranja najkasnije četiri godine nakon donošenja ovog akta, 
            
            
               DONIJELA JE OVU UREDBU:
            
            
            
               Članak 1.
            
         
         
            
               Razine zaštite i usluga
            
            
               Za certifikaciju kao sigurno i zaštićeno parkiralište iz članka 8.a stavka 1. Uredbe (EZ) br. 561/2006 parkiralište mora ispunjavati sljedeće standarde: 
            
            
               (a)sve standarde minimalne razine usluge utvrđene u odjeljku A Priloga I. ovoj Uredbi; 
            
            
               (b)sve standarde jedne od razina zaštite utvrđene u odjeljku B Priloga I. ovoj Uredbi. 
            
            
            
               Članak 2.
            
            
               Postupci certificiranja
            
            
               Certifikacija parkirališta kao sigurnog i zaštićenog parkirališta iz članka 8.a stavka 1. Uredbe (EZ) br. 561/2006 mora biti u skladu sa standardima i postupcima utvrđenima u Prilogu II. ovoj Uredbi. 
            
            
               Članak 3.
            
            
               Klauzula o reviziji 
            
            
               Najkasnije 7. travnja 2026. Komisija ocjenjuje treba li standarde i postupke certificiranja iz priloga I. i II. izmijeniti s obzirom na tehnološki razvoj kako bi se stalno poboljšavali radni uvjeti vozača.
            
            
            
               Članak 4.
            
            
               Stupanje na snagu
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 7.4.2022.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        SL L 102, 11.4.2006., str. 1.
               
               
                  
                     (2)
                  
                        Europska komisija (2019.), Studija o sigurnim i zaštićenim parkirališnim mjestima za kamione. Dostupno na: 
                  https://sstpa.eu-study.eu/download/19/final-report/1188/final-report-sstpa-28022019-isbn.pdf
                   
               
               
                  
                     (3)
                  
                        Uredba (EU) 2020/1054 Europskog parlamenta i Vijeća od 15. srpnja 2020. o izmjeni Uredbe (EZ) br. 561/2006 s obzirom na minimalne zahtjeve u pogledu maksimalnih dnevnih i tjednih vremena vožnje, minimalnih stanki te dnevnih i tjednih razdoblja odmora i Uredbe (EU) br. 165/2014 s obzirom na pozicioniranje s pomoću tahografa (SL L 249, 31.7.2020., str. 1.).
               
               
                  
                     (4)
                  
                        Poziv na podnošenje prijava za odabir članova stručne skupine za sigurna i zaštićena parkirališta za kamione.
               
               
                  
                     (5)
                  
                        
                  SL L 123, 12.5.2016., str. 1
                  .
               
               
                  
                     (6)
                  
                        Vidjeti 
                  https://ec.europa.eu/info/law/better-regulation/have-your-say_hr
                  . 
               
               
                  
                     (7)
                  
                        SL L 102, 11.4.2006., str. 1.
               
               
                  
                     (8)
                  
                        Studija Komisije o sigurnim i zaštićenim parkirališnim mjestima za kamione (2019.). Dostupno na: 
                  https://sstpa.eu-study.eu/download/19/final-report/1188/final-report-sstpa-28022019-isbn.pdf
                   
               
            
      
    ---documentbreak--- 
      
         
         
            
               PRILOG I.
            
            
               Standardi Unije za razinu usluge i zaštite sigurnih i zaštićenih parkirališta
            
            
            
               A.Minimalna razina usluge
            
            
            
               Sigurna i zaštićena parkirališta certificirana prema standardima Unije moraju ispunjavati minimalnu razinu usluge opisanu u tablici 1. 
            
            
               Tablica 1.
            
            
                     
                        Sanitarni prostori u okviru kojih se u obzir uzimaju rodne posebnosti
                     
                  
                  
                     
                        — Moraju postojati i raditi zasebni zahodi i tuševi za muškarce i žene. Tuševi moraju imati toplu vodu. 
                     
                     
                        — Moraju postojati funkcionalne slavine s toplom vodom. Sapun za ruke mora biti besplatan. 
                     
                     
                        — Moraju postojati kante za smeće, koje se redovito mora prazniti. 
                     
                     
                        — Zahodi, tuševi i umivaonici moraju se svakodnevno redovito čistiti i provjeravati. Mora biti prikazan raspored čišćenja.
                     
                  
               
                     
                        Mogućnosti kupnje i potrošnje hrane i pića
                     
                  
                  
                     
                        — Grickalice i pića mora biti moguće kupiti 24 sata dnevno i sedam dana u tjednu. 
                     
                     
                        — Vozači moraju imati mjesto za blagovanje.
                     
                  
               
                     
                        Komunikacijske veze
                     
                     
                  
                  
                     
                        — Internetska veza mora biti dostupna besplatno. 
                     
                     
                  
               
                     
                        Napajanje
                     
                  
                  
                     
                        — Električne utičnice moraju biti dostupne za osobnu uporabu. 
                     
                     
                        — Do najkasnije 31. prosinca 2026. električna energija za vozila hladnjače za cestovni prijevoz mora biti dostupna na licu mjesta. 
                     
                  
               
                     
                        Kontaktne točke i postupci za hitne slučajeve
                     
                  
                  
                     
                        — Moraju biti postavljeni jasni znakovi kako bi se osiguralo sigurno prometovanje na parkiralištu. 
                     
                     
                        – Kontakti u hitnim slučajevima moraju biti prikazani na parkiralištu barem na nacionalnom službenom jeziku i na engleskom jeziku. Uz njih se moraju nalaziti lako razumljivi piktogrami.
                     
                  
               
            
               B.Razine zaštite
            
            
            
               1. Sigurna i zaštićena parkirališta certificirana prema standardima Unije ispunjavaju kriterije za neku od razina zaštite kako je opisano u tablicama od 2. do 5. 
            
            
               2. Sigurna i zaštićena parkirališta osiguravaju da oprema i postupci navedeni pod svakom razinom zaštite budu u potpunosti funkcionalni.  
            
            
               3. Standardima utvrđenima u ovoj Uredbi ne dovodi se u pitanje nacionalno zakonodavstvo povezano sa zadaćama koje mora obavljati ovlašteno i osposobljeno unutarnje ili vanjsko zaštitarsko osoblje. Svi članovi zaštitarskog osoblja moraju proći odgovarajuće osposobljavanje ako se to zahtijeva nacionalnom zakonodavstvom.
            
            
               4. Razdobljima zadržavanja podataka prikupljenih videonadzorom (CCTV, tj. televizija zatvorenog kruga) ne dovodi se u pitanje nacionalno pravo ni zakonodavstvo Unije u tom području. Primjenjuju se na sve obvezne i dobrovoljne zahtjeve na temelju navedenih standarda.
            
            
               5. Vrijednosti osvjetljenja (u luksima) navedene za razine zaštite moraju biti prosječne vrijednosti.
            
            
               6. Ne dovodeći u pitanje nacionalno pravo kojim se utvrđuju dodatni zahtjevi u pogledu osposobljavanja, upravitelji sigurnih i zaštićenih parkirališta osiguravaju da njihovo osoblje koje radi fizički na sigurnim i zaštićenim parkiralištima ili na daljinu te rukovoditelj parkirališta prođu osposobljavanje o standardima Unije za sigurna i zaštićena parkirališta. Novo osoblje pohađa to osposobljavanje u roku od šest mjeseci nakon stupanja u službu. Osposobljavanje obuhvaća sljedeće teme:  
            
            
               -osposobljavanje i nadzor osoblja,
            
            
               -upravljanje incidentima,
            
         
         
            
               -nadzor i praćenje,
            
            
               -tehnologiju.
            
            
               6. Na sigurnim i zaštićenim parkiralištima korisnicima se prikazuju informacije o tome kako podnijeti pritužbu relevantnom certifikacijskom tijelu. 
            
            
            
               a.Brončana razina
            
            
            
               Tablica 2.
            
            
                     
                        BRONČANA RAZINA
                     
                  
               
                     
                        Granice parkirališta
                     
                  
                  
                     
                        — Na granicama sigurnog i zaštićenog parkirališta mora se nalaziti vizualno upozorenje ograničenja pristupa. Vizualno upozorenje mora biti na tlu kako bi se označile granice sigurnog i zaštićenog parkirališta te naznačilo da su na parkiralištu dopuštena samo teretna i odobrena vozila. 
                     
                     
                        — Granice sigurnog i zaštićenog parkirališta moraju biti osvijetljene s 15 luksa. 
                     
                     
                        — Raslinje oko granica sigurnog i zaštićenog parkirališta mora se obrezivati kako bi se osigurala dobra vidljivost. 
                     
                  
               
                     
                        Parkiralište
                     
                  
                  
                     
                        — Na odgovarajućim znakovima mora biti navedeno da su na parkiralištu dopuštena samo teretna i odobrena vozila. 
                     
                     
                        — Fizičke ili daljinske nadzorne provjere provode se najmanje jednom svaka 24 sata. 
                     
                     
                        —Raslinje na parkiralištu mora se obrezivati kako bi se osigurala dobra vidljivost. 
                     
                     
                        — Trake za vozila i pješake na parkiralištu moraju biti osvijetljene s 15 luksa. 
                     
                  
               
                     
                        Ulaz/izlaz
                     
                  
                  
                     
                        — Ulazi i izlazi sigurnog i zaštićenog parkirališta moraju biti osvijetljeni s 25 luksa.
                     
                     
                        — Na svim ulazima i izlazima sigurnog i zaštićenog parkirališta postavlja se videonadzor dobre kvalitete slike. 
                     
                     
                        — Sustav videonadzora mora biti postavljen na minimalno digitalno neprekidno snimanje (5 slika u sekundi) ili se uključivati po detektiranju kretanja uz snimanje prije i poslije događaja, pri čemu se snimanje obavlja dnevno-noćnim HD kamerama razlučivosti 720 piksela. 
                     
                     
                        — Upravitelj sigurnog i zaštićenog parkirališta obavlja rutinsku provjeru videonadzora jednom tjedno, o čemu se evidencija mora čuvati tjedan dana. Upravitelj sigurnog i zaštićenog parkirališta obavlja funkcionalnu provjeru sustava videonadzora najmanje svakih 48 sati. 
                     
                     
                        — Podaci iz videonadzora čuvaju se 30 dana, osim ako se primjenjivim nacionalnim zakonodavstvom ili zakonodavstvom Unije propisuje kraće razdoblje čuvanja. U tom se slučaju primjenjuje najdulje zakonom dopušteno razdoblje čuvanja. 
                     
                     
                        — Videonadzor na sigurnom i zaštićenom parkiralištu mora biti ili pokriven jamstvom ili parkiralište mora imati sporazum o razini usluga ili dokazati vlastite sposobnosti održavanja. Sustavima videonadzora na sigurnom i zaštićenom parkiralištu uvijek upravljaju kvalificirani tehničari. 
                     
                  
               
                     
                        Postupci osoblja
                     
                  
                  
                     
                        — Na temelju godišnje procjene rizika i ne dovodeći u pitanje nacionalno zakonodavstvo kojim se utvrđuju dodatni zahtjevi, uspostavlja se plan zaštite koji uključuje aspekte od sprečavanja i ublažavanja rizika do odgovora u suradnji s tijelima kaznenog progona. 
                     
                     
                        — Sigurno i zaštićeno parkiralište imenuje osobu odgovornu za postupke osoblja u slučaju incidenata. Osoblje sigurnih i zaštićenih parkirališta mora u svakom trenutku imati pristup cjelovitom popisu lokalnih tijela kaznenog progona. 
                     
                     
                        — Mora se uspostaviti postupak za slučajeve u kojima su neodobrena vozila parkirana na sigurnom i zaštićenom parkiralištu. Taj postupak mora biti jasno prikazan na sigurnom i zaštićenom parkiralištu.  
                     
                     
                        — Prijavljivanje incidenata i kaznenih djela osoblju i policiji mora biti olakšano prikazivanjem jasnog postupka na sigurnom i zaštićenom parkiralištu. 
                     
                  
               
            
               b.Srebrna razina
            
            
            
               Tablica 3.
            
            
                     
                        SREBRNA RAZINA
                     
                  
               
                     
                        Granice parkirališta
                     
                  
                  
                     
                        — Prelazak granica sigurnog i zaštićenog parkirališta mora se zaštititi barem fizičkom zaprekom, koja otežava prolaz i omogućuje ulazak i izlazak samo kroz utvrđene ulaze i izlaze. Granice sigurnog i zaštićenog parkirališta moraju se zaštititi neprekidnim praćenjem i snimanjem kamerama i vizualnim odvraćanjem. 
                     
                     
                        — Sustav videonadzora mora biti postavljen na minimalno digitalno neprekidno snimanje 5 slika u sekundi ili se uključivati po detektiranju kretanja uz snimanje prije i poslije događaja, pri čemu se snimanje obavlja dnevno-noćnim HD kamerama razlučivosti 720 piksela. 
                     
                     
                        — Upravitelj sigurnog i zaštićenog parkirališta obavlja rutinsku provjeru videonadzora svaka 72 sata, o čemu se evidencija mora čuvati tjedan dana. 
                     
                     
                        — Upravitelj sigurnog i zaštićenog parkirališta obavlja funkcionalnu provjeru sustava videonadzora najmanje svakih 48 sati. 
                     
                     
                        — Podaci iz videonadzora čuvaju se 30 dana, osim ako se primjenjivim nacionalnim zakonodavstvom ili zakonodavstvom Unije propisuje kraće razdoblje čuvanja. U tom se slučaju primjenjuje najdulje zakonom dopušteno razdoblje čuvanja. 
                     
                     
                        — Videonadzor na sigurnom i zaštićenom parkiralištu mora biti ili pokriven jamstvom ili parkiralište mora imati sporazum o razini usluga ili dokazati vlastite sposobnosti održavanja. Sustavima videonadzora na sigurnom i zaštićenom parkiralištu uvijek upravljaju kvalificirani tehničari.
                     
                     
                        — Granice sigurnog i zaštićenog parkirališta osvjetljavaju se s 20 luksa. 
                     
                     
                        — Raslinje oko granica sigurnog i zaštićenog parkirališta mora se obrezivati kako bi se osigurala dobra vidljivost. 
                     
                  
               
                     
                        Parkiralište
                     
                  
                  
                     
                        — Na odgovarajućim znakovima mora biti navedeno da su na parkiralištu dopuštena samo teretna i odobrena vozila. 
                     
                     
                        — Fizičke ili daljinske nadzorne provjere provode se najmanje dvaput svaka 24 sata, a najmanje jednom danju i jednom noću.  
                     
                     
                        — Trake za vozila i pješake na parkiralištu moraju biti osvijetljene s 15 luksa. 
                     
                     
                        —Raslinje na parkiralištu mora se obrezivati kako bi se osigurala dobra vidljivost. 
                     
                  
               
                     
                        Ulaz/izlaz
                     
                  
                  
                     
                        — Ulazi i izlazi sigurnog i zaštićenog parkirališta osvjetljavaju se s 25 luksa i osiguravaju pregradama. Te pregrade moraju biti opremljene sustavom za glasovnu komunikaciju i sustavom za izdavanje karata. 
                     
                     
                        — Na svim ulazima i izlazima sigurnog i zaštićenog parkirališta postavlja se videonadzor dobre kvalitete slike. Zahtjevi za videonadzor u odjeljku „granice parkirališta” ove razine zaštite primjenjuju se i za potrebe videonadzora na ulazima i izlazima.  
                     
                  
               
                     
                        Postupci osoblja
                     
                  
                  
                     
                        — Na temelju godišnje procjene rizika i ne dovodeći u pitanje nacionalno zakonodavstvo kojim se utvrđuju dodatni zahtjevi, uspostavlja se plan zaštite za razmatranje posebnih rizika za sigurno i zaštićeno parkiralište uzrokovanih čimbenicima kao što su lokacija parkirališta, vrste korisnika, uvjeti sigurnosti prometa, stope kriminala i opća sigurnosna pitanja. 
                     
                     
                        — Sigurno i zaštićeno parkiralište imenuje osobu odgovornu za postupke osoblja u slučaju incidenata. Osoblje sigurnih i zaštićenih parkirališta mora u svakom trenutku imati pristup cjelovitom popisu lokalnih tijela kaznenog progona. 
                     
                     
                        — Mora se uspostaviti postupak za slučajeve u kojima su neodobrena vozila parkirana na sigurnom i zaštićenom parkiralištu. Taj postupak mora biti jasno prikazan na sigurnom i zaštićenom parkiralištu.  
                     
                     
                        — Prijavljivanje incidenata i kaznenih djela osoblju i policiji mora biti olakšano prikazivanjem jasnog postupka na sigurnom i zaštićenom parkiralištu. 
                     
                     
                        —Pomoć korisnicima dostupna je 24 sata dnevno sedam dana u tjednu. 
                     
                  
               
            
               c.Zlatna razina
            
            
            
               Tablica 4.
            
            
            
                     
                        ZLATNA RAZINA
                     
                  
               
                     
                        Granice parkirališta
                     
                  
                  
                     
                        — Granice sigurnog i zaštićenog parkirališta štite se pregradom visine barem 1,8 metara. Između pregrade i parkirališta mora biti jasan razmak od 1 metra. 
                     
                     
                        — Moraju se uspostaviti mjere za sprečavanje nenamjernog oštećenja pregrada. 
                     
                     
                        — Granice sigurnog i zaštićenog parkirališta moraju biti osvijetljene s 25 luksa. 
                     
                     
                        — Granice sigurnog i zaštićenog parkirališta neprekinuto se prate videonadzorom cijelom njihovom dužinom. 
                     
                     
                        — Sustav videonadzora mora biti postavljen na minimalno neprekidno snimanje 5 slika u sekundi ili se uključivati po detektiranju kretanja uz snimanje prije i poslije događaja, pri čemu se snimanje obavlja dnevno-noćnim HD kamerama razlučivosti 720 piksela. 
                     
                     
                        — Upravitelj sigurnog i zaštićenog parkirališta obavlja rutinsku provjeru videonadzora svaka 48 sata, o čemu se evidencija mora čuvati tjedan dana. 
                     
                     
                        — Upravitelj sigurnog i zaštićenog parkirališta obavlja funkcionalnu provjeru sustava videonadzora najmanje svaka 24 sata. 
                     
                     
                        — Podaci iz videonadzora čuvaju se 30 dana, osim ako se primjenjivim nacionalnim zakonodavstvom ili zakonodavstvom Unije propisuje kraće razdoblje čuvanja. U tom se slučaju primjenjuje najdulje zakonom dopušteno razdoblje čuvanja.  
                     
                     
                        — Videonadzor na sigurnom i zaštićenom parkiralištu mora biti ili pokriven jamstvom ili parkiralište mora imati sporazum o razini usluga (s posjetom kvalificirane specijalizirane organizacije barem jednom godišnje) ili dokazati vlastite sposobnosti održavanja. Sustavima videonadzora na sigurnom i zaštićenom parkiralištu uvijek upravljaju kvalificirani tehničari.
                     
                     
                        — Videonadzor i događaji pristupanja parkirališta sinkroniziraju se s pomoću zajedničkog softvera za bilježenje. 
                     
                     
                        — U slučaju isključenja mreže zapis videonadzora i događaji pristupa parkiralištu lokalno se pohranjuju i učitavaju nakon ponovne uspostave veza na središnjoj opremi za registraciju.
                     
                     
                        — Raslinje oko granica sigurnog i zaštićenog parkirališta mora se obrezivati kako bi se osigurala dobra vidljivost. 
                     
                  
               
                     
                        Parkiralište
                     
                  
                  
                     
                        — Na odgovarajućim znakovima mora biti navedeno da su na parkiralištu dopuštena samo teretna i odobrena vozila. 
                     
                     
                        — Fizičke ili daljinske nadzorne provjere provode se najmanje dvaput svaka 24 sata, a najmanje jednom danju i jednom noću.  
                     
                     
                        — Trake za vozila i pješake na parkiralištu moraju biti označene i osvijetljene s 15 luksa. 
                     
                     
                        —Raslinje na parkiralištu mora se obrezivati kako bi se osigurala dobra vidljivost. 
                     
                  
               
                     
                        Ulaz/izlaz
                     
                  
                  
                     
                        — Ulazi i izlazi sigurnog i zaštićenog parkirališta osvjetljavaju se s 25 luksa, označavaju prometnim svjetlima i osiguravaju pregradama zaštićenima od prelaska ispod i iznad njih. 
                     
                     
                        — Na svim ulazima i izlazima sigurnog i zaštićenog parkirališta postavlja se videonadzor dobre kvalitete slike. Ulazi i izlazi opremaju su tehnologijom prepoznavanja registarskih pločica. Evidencija ulaska i izlaska vozila pohranjuje se u skladu s primjenjivim nacionalnim zakonodavstvom ili zakonodavstvom Unije. 
                     
                     
                        — Ulazi i izlazi sigurnog i zaštićenog parkirališta moraju biti osigurani mehanizmima za sprečavanje i detekciju neovlaštenog ulaska kao što su okretna vrata za pješake visine najmanje 1,8 metara. Točke pristupa uslugama kao što su zahodi, restorani i trgovine moraju biti opremljene trokrakim okretnim vratima ako između njih i parkirališta postoji neposredan pristup. 
                     
                  
               
                     
                        Postupci osoblja
                     
                  
                  
                     
                        — Na temelju godišnje procjene rizika i ne dovodeći u pitanje nacionalno zakonodavstvo kojim se utvrđuju dodatni zahtjevi, uspostavlja se plan zaštite za razmatranje posebnih rizika za sigurno i zaštićeno parkiralište uzrokovanih čimbenicima kao što su lokacija parkirališta, vrste klijenata, uvjeti sigurnosti prometa, stope kriminala i opća sigurnosna pitanja. 
                     
                     
                        —Na temelju godišnje procjene rizika i ne dovodeći u pitanje nacionalno zakonodavstvo kojim se utvrđuju dodatni zahtjevi, uspostavlja se plan kontinuiteta poslovanja. U njemu se navode detaljne mjere za odgovor na incidente koji ometaju rad i za održavanje ključnih aktivnosti tijekom incidenta. Rukovodstvo sigurnog i zaštićenog parkirališta mora biti u stanju dokazati provedbu tih mjera. 
                     
                     
                        — Mora se uspostaviti postupak za slučajeve u kojima su neodobrena vozila parkirana na sigurnom i zaštićenom parkiralištu. Taj postupak mora biti jasno prikazan na sigurnom i zaštićenom parkiralištu.  
                     
                     
                        —Pomoć korisnicima dostupna je 24 sata dnevno sedam dana u tjednu. 
                     
                     
                        — Prijavljivanje incidenata i kaznenih djela osoblju i policiji mora biti olakšano prikazivanjem jasnog postupka na sigurnom i zaštićenom parkiralištu. 
                     
                     
                        — Imenuje se osoba odgovorna za postupke osoblja. 
                     
                     
                        — Sustav za upravljanje parkiralištem mora biti spreman za prijenos podataka DATEX II. 
                     
                  
               
         
         
            
               d.Platinasta razina
            
            
            
               Tablica 5.
            
            
                     
                        PLATINASTA RAZINA
                     
                  
               
                     
                        Granice parkirališta
                     
                  
                  
                     
                        — Granice sigurnog i zaštićenog parkirališta štite se neprekinutom pregradom visine barem 1,8 metara zaštićenom od penjanja preko nje. Između pregrade i parkirališta mora biti jasan razmak od 1 metra. 
                     
                     
                        — Moraju se uspostaviti mjere za sprečavanje nenamjernog i namjernog oštećenja pregrada. 
                     
                     
                        — Granice sigurnog i zaštićenog parkirališta moraju biti osvijetljene s 25 luksa. 
                     
                     
                        — Granice sigurnog i zaštićenog parkirališta neprekinuto se prate videonadzorom cijelom njihovom dužinom. 
                     
                     
                        — Sustav videonadzora mora biti postavljen na minimalno digitalno neprekidno snimanje 5 slika u sekundi ili se uključivati po detektiranju kretanja uz snimanje prije i poslije događaja, pri čemu se snimanje obavlja dnevno-noćnim HD kamerama razlučivosti 720 piksela. 
                     
                     
                        — Upravitelj sigurnog i zaštićenog parkirališta obavlja rutinsku provjeru videonadzora svaka 48 sata, o čemu se evidencija mora čuvati tjedan dana. 
                     
                     
                        — Upravitelj sigurnog i zaštićenog parkirališta obavlja funkcionalnu provjeru sustava videonadzora najmanje svaka 24 sata.
                     
                     
                        — Podaci iz videonadzora čuvaju se 30 dana, osim ako se primjenjivim nacionalnim zakonodavstvom ili zakonodavstvom Unije propisuje kraće razdoblje čuvanja. U tom se slučaju primjenjuje najdulje zakonom dopušteno razdoblje čuvanja. 
                     
                     
                        — Videonadzor na sigurnom i zaštićenom parkiralištu mora biti ili pokriven jamstvom ili parkiralište mora imati sporazum o razini usluga (s posjetom kvalificirane specijalizirane organizacije barem dvaput godišnje) ili dokazati vlastite sposobnosti održavanja. Sustavima videonadzora na sigurnom i zaštićenom parkiralištu uvijek upravljaju kvalificirani tehničari.
                     
                     
                        — Videonadzor i događaji pristupanja parkirališta sinkroniziraju se s pomoću zajedničkog softvera za bilježenje. 
                     
                     
                        — Sigurnosni događaji na parkiralištu zabilježeni videonadzorom pregledavaju se putem internetskih softverskih klijenata. U slučaju isključenja mreže zapis videonadzora i događaji pristupa parkiralištu lokalno se pohranjuju i učitavaju nakon ponovne uspostave veza na središnjoj opremi za registraciju. 
                     
                     
                        — Snimkama videonadzora na daljinu (24 sata dnevno sedam dana u tjednu) upravlja vanjski centar za praćenje i uzbunjivanje, osim ako se zaštitarsko osoblje nalazi na lokaciji. 
                     
                     
                        — Sustav videonadzora mora biti opremljen alarmima za slučaj neovlaštenog ulaska i penjanja preko pregrada, a aktivacija alarma označava se zvučnom ili svjetlosnom signalizacijom na parkiralištu te u centrima za praćenje i uzbunjivanje
                     
                     
                        — Raslinje oko granica sigurnog i zaštićenog parkirališta mora se obrezivati kako bi se osigurala dobra vidljivost. 
                     
                  
               
                     
                        Parkiralište
                     
                  
                  
                     
                        — Na odgovarajućim znakovima mora biti navedeno da su na parkiralištu dopuštena samo teretna i odobrena vozila. 
                     
                     
                        — Trake za vozila i pješake na parkiralištu moraju biti označene i osvijetljene s 15 luksa. 
                     
                     
                        —Raslinje na parkiralištu mora se obrezivati kako bi se osigurala dobra vidljivost. 
                     
                     
                        — Parkiralište mora biti pod nadzorom osoblja ili videonadzorom 24 sata dnevno sedam dana u tjednu.
                     
                     
                        — Zahtjevi za videonadzor u odjeljku „granice parkirališta” ove razine zaštite primjenjuju se i za potrebe videonadzora na parkiralištu.  
                     
                  
               
                     
                        Ulaz/izlaz
                     
                  
                  
                     
                        — Ulazi i izlazi sigurnog i zaštićenog parkirališta osvjetljavaju se s 25 luksa i osiguravaju vratima zaštićenima od prelaska ispod i iznad njih ili pregradama zaštićenima od prelaska ispod i iznad njih s dodatkom prometnih stupova.
                     
                     
                        — Na svim ulazima i izlazima sigurnog i zaštićenog parkirališta postavlja se videonadzor dobre kvalitete slike. Ulazi i izlazi, među ostalim za pješake, nadziru se u stvarnom vremenu. 
                     
                     
                        — Zahtjevi za videonadzor u odjeljku „granice parkirališta” ove razine zaštite primjenjuju se i za potrebe videonadzora na ulazima i izlazima. 
                     
                     
                        — Ulazi i izlazi sigurnog i zaštićenog parkirališta moraju biti osigurani mehanizmima za sprečavanje i detekciju neovlaštenog ulaska kao što su okretna vrata za pješake visine najmanje 1,8 metara. Točke pristupa uslugama kao što su zahodi, restorani i trgovine moraju biti opremljene trokrakim okretnim vratima ako između njih i parkirališta postoji neposredan pristup. 
                     
                     
                         — Ulazi i izlazi sigurnog i zaštićenog parkirališta opremaju su tehnologijom prepoznavanja registarskih pločica. Pri izlasku iz sigurnog i zaštićenog parkirališta zaštitarsko osoblje provjerava odgovara li registarska pločica identifikacijskoj oznaci u sustavu ulaska i izlaska, npr. pregledavanjem karte, upotrebom RFID čitača ili provjerom QR koda. Evidencija ulaska vozila na parkiralište i izlaska s njega pohranjuje se u skladu s primjenjivim nacionalnim zakonodavstvom ili zakonodavstvom Unije. 
                     
                     
                        — Ulazi i izlazi sigurnog i zaštićenog parkirališta osiguravaju se sustavom provjere u dva koraka koja se sastoji od pregleda registarske pločice i dodatne relevantne metode odabrane za sigurno i zaštićeno parkiralište kojom se omogućuje identifikacija i provjera vozača, svih osoba u pratnji vozača i svih drugih ovlaštenih osoba koje ulaze na parkiralište. 
                     
                     
                        — Ako postoji, kućica na ulazu mora moći izdržati napad izvana, te mora postojati mehanizam zatvaranja vrata zaštitarske kućice.
                     
                  
               
                     
                        Postupci osoblja
                     
                  
                  
                     
                        — Na temelju godišnje procjene rizika i ne dovodeći u pitanje nacionalno zakonodavstvo kojim se utvrđuju dodatni zahtjevi, uspostavlja se plan zaštite za razmatranje posebnih rizika za sigurno i zaštićeno parkiralište uzrokovanih čimbenicima kao što su lokacija parkirališta, vrste klijenata, uvjeti sigurnosti prometa, stope kriminala i opća sigurnosna pitanja. 
                     
                     
                        —Na temelju godišnje procjene rizika i ne dovodeći u pitanje nacionalno zakonodavstvo kojim se utvrđuju dodatni zahtjevi, uspostavlja se plan kontinuiteta poslovanja. U njemu se navode detaljne mjere za odgovor na incidente koji ometaju rad i za održavanje ključnih aktivnosti tijekom incidenta. Rukovodstvo sigurnog i zaštićenog parkirališta mora biti u stanju dokazati provedbu tih mjera. 
                     
                     
                        — Mora se uspostaviti postupak za slučajeve u kojima su neodobrena vozila parkirana na sigurnom i zaštićenom parkiralištu. Taj postupak mora biti jasno prikazan na sigurnom i zaštićenom parkiralištu.  
                     
                     
                        —Pomoć korisnicima dostupna je 24 sata dnevno sedam dana u tjednu. 
                     
                     
                        — Prijavljivanje incidenata i kaznenih djela zaštitarskom osoblju i policiji mora biti olakšano prikazivanjem jasnog postupka na sigurnom i zaštićenom parkiralištu. 
                     
                     
                        — Imenuje se osoba odgovorna za postupke osoblja. 
                     
                     
                        — Upotrebljava se tehnički priručnik za korisnike. 
                     
                     
                        — Moraju se uspostaviti postupci odziva na uzbunjivanje. 
                     
                     
                        — Sustav za upravljanje parkiralištem mora biti spreman za prijenos podataka DATEX II. 
                     
                     
                        — Zaštićeno rezerviranje unaprijed mora biti moguće putem telefona, obrazaca za kontakt, e-pošte, aplikacija ili platformi za rezervacije. Ako se nudi rezerviranje unaprijed putem aplikacija ili sličnih sustava rezervacija, prijenos podataka mora se odvijati u stvarnom vremenu. 
                     
                  
               
               PRILOG II.
            
            
               Certifikacijski standardi i postupci
            
            
            
               A.Certifikacijska tijela i osposobljavanje kontrolora 
            
            
            
               1.Samo certifikacijska tijela i kontrolori koji ispunjavaju zahtjeve utvrđene u ovom Prilogu imaju pravo provoditi certifikaciju sigurnih i zaštićenih parkirališta iz članka 8.a stavka 1. Uredbe (EZ) br. 561/2006. 
            
            
            
               2.Certifikacijska tijela čiji kontrolori provode kontrole radi certificiranja sigurnih i zaštićenih parkirališta u skladu sa standardima utvrđenima u Prilogu I. moraju imati skupnu akreditaciju u skladu s normom ISO 17021. 
            
            
            
               3.Kontrolori koji provode certifikacijske kontrole radi certificiranja sigurnih i zaštićenih parkirališta u skladu sa standardima utvrđenima u Prilogu I. moraju biti u ugovornom odnosu s certifikacijskim tijelom. 
            
            
            
               4.U skladu s normom ISO 17021 certifikacijska tijela osiguravaju da su kontrolori koji provode kontrole radi certificiranja sigurnih i zaštićenih parkirališta odgovarajuće osposobljeni. 
            
            
            
               5.Kontrolori certifikacijskih tijela moraju uspješno proći osposobljavanje kontrolora za najnoviju verziju standarda navedenih u Prilogu I., koje se sastoji od teorijskog i praktičnog dijela. 
            
            
            
               6.Kontrolori certifikacijskih tijela moraju imati dobro radno znanje engleskog jezika te znanje relevantnog lokalnog jezika države članice u kojoj obavljaju kontrolu. 
            
         
         
            
            
               7.Certifikacijska tijela koja žele certificirati sigurna i zaštićena parkirališta prosljeđuju Komisiji dokumente kojima se dokazuje da ispunjavaju sve zahtjeve iz ovog odjeljka. Ako certifikacijsko tijelo ispunjava sve kriterije utvrđene u ovom odjeljku, njegovo ime i podaci za kontakt navode se na službenim internetskim stranicama iz članka 8.a stavka 1. Uredbe (EZ) br. 561/2006. 
            
            
            
               B.Postupci certifikacijske kontrole, nenajavljene kontrole i opoziv uvjerenja o sigurnom i zaštićenom parkiralištu 
            
            
            
               1.Certifikacijske kontrole sigurnih i zaštićenih parkirališta provode se fizički. Upravitelji parkirališta koji žele biti certificirani u skladu sa standardima Unije utvrđenima u Prilogu I. podnose zahtjev certifikacijskom tijelu za obavljanje certifikacijske kontrole na njihovoj lokaciji. 
            
            
            
               2.Upravitelji sigurnih i zaštićenih parkirališta koji žele obnoviti uvjerenje moraju tri mjeseca prije isteka njegove valjanosti zatražiti ponovljenu kontrolu od certifikacijskog tijela po vlastitom izboru. Ponovljena certifikacijska kontrola organizira se te se o njezinim rezultatima obavješćuje upravitelj parkirališta prije datuma isteka važećeg uvjerenja. 
            
            
            
               3.Ako zbog iznimnih okolnosti koje ni certifikacijsko tijelo ni upravitelj sigurnog i zaštićenog parkirališta nisu mogli predvidjeti certifikacijsko tijelo ne može obaviti zatraženu ponovljenu certifikacijsku kontrolu, certifikacijsko tijelo može odlučiti produljiti valjanost postojećeg uvjerenja za najviše šest mjeseci. Takvo produljenje može se odobriti samo jednom.  
            
            
               Certifikacijsko tijelo obavješćuje Komisiju o razlozima za takvo produljenje, a relevantne informacije moraju biti dostupne na jedinstvenim službenim internetskim stranicama iz članka 8.a stavka 1. Uredbe (EZ) br. 561/2006. 
            
            
            
               4.Tijekom razdoblja valjanosti uvjerenja o sigurnom i zaštićenom parkiralištu odgovarajuće certifikacijsko tijelo obavlja najmanje jednu nenajavljenu kontrolu standarda utvrđenih u Prilogu I. 
            
            
            
               5.Certifikacijsko tijelo bez nepotrebne odgode obavješćuje upravitelja sigurnog i zaštićenog parkirališta o rezultatima ponovljenih certifikacijskih kontrola i nenajavljenih kontrola. 
            
            
            
               6.Ako nakon ponovljene certifikacijske kontrole ili nenajavljene kontrole certifikacijsko tijelo utvrdi da sigurno i zaštićeno parkiralište više ne ispunjava jedan ili više zahtjeva obuhvaćenih uvjerenjem, obavješćuje upravitelja o pojedinostima uočenih nedostataka i predlaže mjere za njihovo otklanjanje. Certifikacijsko tijelo prepušta upravitelju da otkloni te nedostatke u roku koji odredi kontrolor, uzimajući u obzir ozbiljnost opaženog nedostatka. Upravitelj obavješćuje certifikacijsko tijelo o mjerama poduzetima za uklanjanje tih nedostataka i dostavlja sve potrebne pojedinosti prije isteka roka. 
            
            
            
               7.Certifikacijsko tijelo u roku od četiri tjedna provodi procjenu korektivnih mjera koje je proveo upravitelj. Ako utvrdi da sigurno i zaštićeno parkiralište ispunjava sve zahtjeve za minimalnu razinu usluge utvrđene u Prilogu I. i sve sigurnosne zahtjeve obuhvaćene uvjerenjem, izdaje se novo uvjerenje o kontroli za zatraženu razinu. U slučaju nenajavljene kontrole isto uvjerenje o kontroli primjenjuje se do njegova isteka. 
            
            
         
         
            
               8.Ako certifikacijsko tijelo utvrdi da sigurno i zaštićeno parkiralište ispunjava sve zahtjeve za minimalnu razinu usluge utvrđene u Prilogu I. i zahtjeve za razinu zaštite drugačiju od one obuhvaćene postojećim uvjerenjem, izdaje se novo uvjerenje o kontroli koje odražava odgovarajuću razinu zaštite. U slučaju nenajavljene kontrole, novo uvjerenje o kontroli za odgovarajuću razinu zaštite izdaje se s istim datumom isteka kao uvjerenje o kontroli koje zamjenjuje. 
            
            
            
               9.Ako nakon ponovljene certifikacijske kontrole ili nenajavljene kontrole i procjene naknadnih korektivnih mjera certifikacijsko tijelo utvrdi da sigurno i zaštićeno parkiralište ne ispunjava zahtjeve za minimalnu razinu usluge ili jedan ili više sigurnosnih zahtjeva obuhvaćenih postojećim uvjerenjem, certifikacijsko tijelo opoziva uvjerenje. Certifikacijsko tijelo odmah obavješćuje upravitelja, koji je odgovoran za uklanjanje upućivanja na standarde Unije o sigurnim i zaštićenim parkiralištima na svojoj lokaciji. 
            
            
            
               10.Upravitelj sigurnog i zaštićenog parkirališta ima mogućnost žalbe certifikacijskom tijelu koje je provelo kontrolu ako se ne slaže s njezinim ishodom, u skladu s normom ISO 17021. Nakon razmatranja žalbe certifikacijsko tijelo može odlučiti da neće opozvati uvjerenje o kontroli ili može izdati novo uvjerenje o kontroli za drugu razinu zaštite. 
            
            
            
               C.Zahtjevi koje je potrebno ispuniti nakon kontrole koju certifikacijska tijela te pružanje informacija
            
            
            
               1.Nakon uspješno obavljene certifikacijske kontrole ili ponovljene certifikacijske kontrole certifikacijsko tijelo odmah upravitelju parkirališta izdaje uvjerenje o kontroli te bez odgode šalje presliku upravitelju certificiranog sigurnog i zaštićenog parkirališta i Komisiji. Također obavješćuje Komisiju o opozivu uvjerenja o kontroli ili o promjeni razine zaštite sigurnih i zaštićenih parkirališta nakon kontrole. Uvjerenje o kontroli vrijedi tri godine. 
            
            
            
               2.U skladu s člankom 8.a stavkom 1. Uredbe (EZ) br. 561/2006 Komisija osigurava da su relevantne informacije o sigurnim i zaštićenim parkiralištima certificiranima u skladu sa standardima utvrđenima u Prilogu I. ovoj Uredbi dostupne i ažurirane na jedinstvenim službenim internetskim stranicama. 
            
            
            
               3.Certifikacijska tijela uspostavljaju internetski mehanizam za podnošenje pritužbi korisnika sigurnih i zaštićenih parkirališta. 
            
            
            
               4.Za potrebe članka 8.a stavka 4. Uredbe (EZ) br. 561/2006 certifikacijska tijela surađuju s Komisijom u razmjeni prikupljenih informacija kako bi se, prema potrebi, predložila poboljšanja ili pojašnjenja standarda utvrđenih u Prilogu I. ovoj Uredbi.